Carl Christian Reindorf

**Carl Christian Reindorf** (31 Sigsaa 1834 – 1 Mɔraug 1917) anɛ Euro nid ka ba dʋa o Africa ka o an ninkanɛ vɛɛnsid kʋdʋmin yela vɛɛnsig ka lɛn an karensaam ka da tʋm nɛ Basel Mission Gold Coast sʋʋlim. O da an kpaad, paan paan, kpikpiŋ daan, tinyaa dʋata ka sɔb gbaʋŋ kanɛ buon *The History of the Gold Coast and Asante* dɔlisid Ga buudi pianad ni; banɛ zamis gbana paal ye gbaʋŋ kan anɛ linɛ paan malima yela ka paal Ghana kʋdʋmin da an siem.  Ba da lɛbigi li naasaalin ka yisi li paalʋ na yʋʋm tusir, kɔbisnii nɛ piswai nɛ anu bɛ Switzerland tɛŋin. O da dɔlis gbana ni ka mɛ kɛlis nidib pianad dɔlisid malima yela, o da buos nidib kɔbisyi nɛ zak buosa ka nyaan dɔlis anina sɔb o gbana la.

## Bɛilim yela

### Pinilig nɛ sakur
Ba da dʋa Reindorf nɛ Prampram, Gold Coast, zinig kanɛ ka ba kuosid abɛkpaam On maa da an o saam Carl Christian Reindorf Hackenburg (1806–1865), onɛ da an soogia la dasaŋ, ka o ma da an Hannah Anowah Ama Cudjoe Reindorf (1811-1902), Ga buudi nid kanɛ yit Kinka, Dutch Accra. Carl Reindorf's da tʋm o soogia tʋʋma bɛ Osu Danish din zinigin ka nyaan ti kilim onɛ maan kpikpiŋ nɛ Joshua Ridley onɛ da di Reindorf taʋn kanɛ buon Anna. Reindorf's yaadaʋ, Augustus Frederick Hackenburg da anɛ Danish nid kanɛ kpiisid ka da kɛn Gold Coast yʋʋm tusir, kɔbisyɔpɔi nɛ pistan nɛ awai na, li nyaaŋ ka o kilim Gomɛna tis naasaanam la, ka yi tʋʋm kan ni yʋʋm tusir, kɔbisyɔpɔi nɛ pisnaasi nɛ anii. On da nan an biig la, o da tʋm tʋʋma ba o ma buudi banɛ an Ga dim la baar *Digbla* of *Gbugla* zinigin. On da yi baar la ni la, o da kɛŋ sakur yiiga bɛnɛ zinig kanɛ ka ba zamisid Danish buudi pianad bɛ Christiansborg Castle yʋʋm tusir, kɔbisnii nɛ pisnaasi nɛ ayi paae yʋʋm tusir, kɔbisnii nɛ pisnaasi nɛ ayɔpɔi ni. O taaba banɛ mɛ da laasi kɛn sakur la ni anɛ Hesse pʋasada la: Pauline Hesse, kpikpiŋkpiŋ ka lɛn an Winaam tʋmtʋm pʋa kanɛ ka o sid an Alexander Worthy Clerk (1820-1906), Regina Hesse (1832-1898), on da anɛ sakur kpɛɛm kanɛ ka o sid an Hermann Ludwig Rottmann, onɛ da an Winaam tʋmtʋm ka lɛn an kpikpiŋ daan la, onɛ mɛ da lɛn pinil Basel Mission Trading Company bɛ Christiansborg, Gold Coast. O da tɔlis tuoni kɛŋ sakur bɛ Basel Mission School Osu lin yi yʋʋm tusir, kɔbisnii nɛ pisnaasi nɛ ayɔpɔi paae yʋʋm tusir, kɔbisnii nɛ pisnu nɛ anu tɛnsʋk. O da die kuom sʋʋb nɛ yʋʋm tusir, kɔbisnii nɛ pisnaasi nɛ anaasi ni. O da pʋ bɔɔd sakur zamisig la da kɛn siem la ka bas sakur ka dɔl o saam bil ka ba kpiisid yʋʋma ayi, lin da yi yʋʋm tusir, kɔbisnii nɛ pisnu kɛŋ paae yʋʋm tusir, kɔbisnii nɛ pisnu nɛ ayi. Sankaŋa o da ɛɛti lɔɔŋ Volta River kɛn maal kpikpiŋ nɛ Ewe dim. O paan paan yinnɛ kanɛ da bɛ catechism da an German nid, Johannes Zimmermann (1825-1876), o da sʋŋ o bɛ o zamisig pʋʋgin.

### Winaam tʋʋma
Carl Reindorf da sʋŋid Basel missionary nɛ August Steinhauser ka ba tʋm Winaam tʋʋma ka tʋm tʋʋma tis o bɛ Odumase-Krobo ye o kɛŋ sial Pariyaŋ naab, Odonkor Azu, onɛ ka o biis sieba an Sir Emmanuel Mate Kole, ka mɛ da zamisidi bɛ Basel Mission zinigin la. Reindorf da die Steinhauser nɔbiri bɛ Abokobi ka yʋʋn da an Winaam tʋmtʋm o gʋn, bɔzugɔ yʋʋm tusir, kɔbisnii nɛ pisnu nɛ anaasi ni Christiansborg da pɛɛl nɛ British naval ship *H. M. S.* *Scourge,* ban da ye nidib la yɔ lampɔ ka ba zanas ka zaba duoe nyaaŋ la, ka li da kɛ ka ba yi Osu kɛŋ Abokobi. Abokobi tɛŋ naab *Akoto Badu* of *Agbowo*, da tiaki kilim Kristo nid on da bɛɛ anina la. Ba da tɔlis o tud Krobo yʋʋm tusir, kɔbisnii nɛ pisnu nɛ awai ni ye o sʋŋ onɛ da an kpɛɛm bɛɛ anina ka o yʋʋr buon Johannes Zimmermann la. O da an Winaam tʋmtʋm kanɛ ka ba tud o Teshie sʋʋlim, amaa o da pʋ nyaŋi tiak sɔ ka o kilim Kristo biig anina. Reindorf da pɛsig o mɛŋ ye o tʋm Winaam tʋʋma maa an katekis nɛ yʋʋm tusir, kɔbisnii nɛ pisnu nɛ ayɔpɔi. Yʋʋm tusir, kɔbisnii nɛ pisyuobʋ nɛ awai ni, ba da gaŋ o ka o an kpɛɛm nyaandɔl tis *Christiansborg Church*, ka ba yʋʋn buoni li nannanna ye Ebenezer Presbyterian Church, Osu. Yʋʋm tusir, kɔbisnii nɛ pisyɔpɔi nɛ ayi, Sawaar nwadig, dabpiinɛ atan daar, o da gaŋ o ye an Winaam tʋmtʋm bɛ.

### Dʋata nɛ kpaad tʋʋma
On da mɔr baŋir kanɛ ka o tiebid nɛ tinyaa la, Reindorf da anɛ dʋata tis soogia nam banɛ da pʋalim bɛ zaba ni bɛ yʋʋm tusir, kɔbisnii nɛ pisyɔpɔi zaba kanɛ ka Ga nidib da zabidi gɛɛsid Akwamu nidib la. Yʋʋma anaasi ka zabkan nyaan kɛna la, o da tʋm tʋʋmkan buudi bɛ yʋʋm tusir, kɔbisii nɛ pisyuobʋ nɛ ayuobʋ zaba kanɛ ka Dangme dim banɛ bɛ Ada da zabidi gɛɛsid Awuna Ewe dim la. Ban da ye ba pʋʋs o bareka nɛ o sʋŋir kanɛ ka o da sʋŋi bɛ Ga-Akwamu zaba ni la, Sankan Gomɛna la da sɔb gbaʋŋ ka piana o yela sʋʋŋa (1867–1872) nɛ Gomɛna kanɛ mɛ da bɛ (1879 -1880), H. T. Ussher ban da kɛna ye ba kaae tɛŋ la yi Lagos, Nigeria na la.

O da kuod kɔffi bɛ zinig kanɛ ka ba buon "Hebron" ka li bɛ Adenkrebi baba kpie nɛ Aburi.

### Paan paan nɛ gbaʋŋ sɔbid
Reindorf da an paan paani paan kʋdʋmin yela zamisig bɛ Basel Mission Seminary Akropong yi yʋʋm tusir, kɔbisnii nɛ pisyuobʋ, Sapal nwadig la ni paae yʋʋm tusir, kɔbisnii nɛ pisyuobʋ nɛ ayi, Vaala nwadig la ni. On da paan zamisig sieba mɛ anɛ English, Winaam gbaʋŋ, Karensaam nam zamisig, geography nɛ buudi pianad. Onɛ da an sakur kpɛɛm tis sakur kanɛ da an dasam maa din ka ba gbɛɛd anina, *Salem School* linɛ da bɛ Osu yʋʋm tusir, kɔbisnii nɛ pisyɔpɔi nɛ atan. On da an sakur kpɛɛm la, o da sʋŋ sakur biis la sieba wan wʋʋ Christian Holm, Peter M. Anteson nɛ William A. Quartey, banɛ wʋsa da kilim paan paanib nɛ katikis nam bɛ Basel mission la. Carl Reindorf da paal nidib Ga buudi sɔb ka sɔb Winpʋʋsʋm yʋʋma bɛ Ga buudi pianadin yʋʋm tusir, kɔbisnii nɛ pisnu nɛ ayuobʋ nɛ yʋʋmtusir, kɔbisnii nɛ pisnu nɛ ayɔpɔi ni mɛn. O da pinil sakur kanɛ ka biis gbɛnɛd anina bɛ Mayera ka paam Ga dasam sieba banɛ yit Accra. O da bɛ Mayera ka tʋm anina paae yʋʋm piiga yela ka nyaan lɛb Christiansborg, Osu. Yʋʋm tusir, kɔbiswai nɛ atan ni, o da paas kpɛɛmnam banɛ ka ba da gaŋi ba bɛ Abokobi ye ba sɔb Winaam gbaʋŋ Ga buudi pianad ni la, banɛ da paasi li pʋʋgin anɛ Ludwig Richter, Jakob Wilhelm Werz, Christian Kölle nɛ Daniel Sabah (1854-07). Ba da tʋmi ba tʋʋma naae nɛ yʋʋm tusir, kɔbiswai nɛ piinɛ ayi ni.

O da sɔb o gbaʋŋ kanɛ buon, *A History of the Gold Coast and Asante* la naae yʋʋm tusir, kɔbisnii nɛ pisnii nɛ awai. O da sɔbi li yiiga nɛ Ga buudi pianad ni. O da lɛbig gbaʋŋ la naasaalin ka yisi li paalʋ bɛ Basel yʋʋm tusir, kɔbisnii nɛ piswai nɛ anu ni. O da paam paŋ nɛ ye on pɛsig o mɛŋ ye o sʋŋ tɛngbaŋ la nɛ gbaʋŋ kanɛ ka German dinn nid kanɛ paas Basel missionary, Johann Gottlieb Christaller (1827–1895).  da sɔb Kambʋnir pianad ni la. Reindorf da paam kpɛmisigi yi Christian Jacob Protten (1715–1769), on mɛ da anɛ Ga-Danish nid ka da an onɛ gɔsid gbaŋ zamisig yela bɛ Christiansborg, o da sɔb o yiiga gbana nɛ Ga nɛ Fante buudi pianad ni, ka mɔri li kɛŋ kuosi bɛ Copenhagen yʋʋm tusir, kɔbisyɔpɔi nɛ pisyuobʋ nɛ anaasi ni.

## Vʋʋm yela
Yʋʋm tusir, kɔbisnii nɛ pisnu nɛ ayuobʋ ni, Carl Reindorf da di Juliana Ayikai Mansah Djebi ka o da yit *Asere*. Djebi da zamis gbaʋŋ nɛ dɔlisid Europe dim paalig suor, on da bɛ nɛ Marie Locher onɛ da an Winaam tʋmtʋm pʋa bɛ Christiansborg la. Ba da dʋa biis piinɛ yinnɛ, ka yinnɛ da an dʋata kanɛ ka o yʋʋr da yi bɛ Gold Coast ka o da naae dʋata zamisig yʋʋm tusir, kɔbiswai nɛ piiga bɛ Durham University ka o yʋʋr an Dr. Charles Elias Reindorf la, o da kpinɛ yʋʋm tusir, kɔbiswai nɛ pisyuobʋ nɛ anii la ni.

## Gbana
* Reindorf, Carl Christian (1895, 1966), *The History of the Gold Coast and Asante,* Basel

## Kum nɛ sʋŋir
Winaam da die Carl Reindorf nyɔɔr nɛ yʋʋm tusir kɔbiswai nɛ piinɛ ayɔpɔi, Mɔraʋg nwadig, pinilig daar. Naanam nɛ nidib banɛ bɛ Osu da mum o nɛ ka maal o kʋʋr ka nidib banɛ da laas la da zuoe ya hali Pʋʋsim zinigin, ka ba sieba an Winaam tʋmtʋmnib ayuobʋ, nɛ Winaam tʋmtʋmnib banɛ yit Ga, Jeremias Engmann (1840–20), W. A. Quartey onɛ ka ba da gaŋ o ye o gaad Presbyterian Church of the Gold Coast tuon lin da yi yʋʋm tusir, kɔbiswai nɛ pisi nɛ anu paae yʋʋm tusir, kɔbiswai nɛ pisi nɛ awai laan nɛ Ludwig L. Richter nɛ Samuel Wuta Ofei (1850–22) da piana anina. Ba da mum o niŋgbiŋ la bɛ Basel Mission kum yaadin Accra ka ban sɔb sieli tabil o yaagin la an ye, *"Karensaam kanɛ an tɛŋin biig ka mi yelkʋda"*. Ba da sɔb gbaʋŋ nɛ o yʋʋri tabil Ebenezer Presbyterian Church, Osu ye ba tien o yela. Karindɔɔg la mɛ da mɛ dɔɔg ka nɔk o yʋʋri pʋdi li ye, *Carl Christian Reindorf Auditorium* ye ba tien on sʋŋ karindɔɔg la nɛ tɛngbaŋ la siem. Reindorf yʋʋr mɛ paas kugur kanɛ ka ba sɔb banɛ da an Winaam tʋmtʋmnib ka bɛ Osu sʋʋlim yʋda la ni, lin na niŋ siem ka ba tien o Winaam tʋʋma nɛ o tʋʋm sʋma la yela.

Ba pʋd zinig kanɛ ka ba nwɛɛd bɔɔl ye Carl Reindorf Park, ka li bɛ Dansoman ye ba tien o yela, anina ka Ghana bɔɔl kilab kanɛ ka ba buon Liberty Professionals la bɛ.

## Gbanvɛɛnsa